‘તમે બળેવના દિવસે આવેલા ત્યારે અમે હાજર નહોતા. એ પછી અઢી મહિના વીત્યા અને દિવાળી આવી ત્યારે તમે ને સુભાષ કુમાર બાળકોને લઈને સિંગાપુર ગયા હતા. આપણા બંગલામાં તો દિવાળી એટલે કેવો જલસો હોય એની તમને તો ખબર છે. મારા પતિદેવ અને અલકાભાભીના મિસ્ટરને ફટાકડામાં જરાયે રસ નથી એટલે પપ્પાજી આ જવાબદારી વિભાકરભાઈને સોંપી દે છે. દિવાળીએ વિભાકાકાની દેખરેખ અને આગેવાની હેઠળ ચારેય બાળકોએ મોડી રાત સુધી ફટાકડા ફોડ્યા હતા. બેસતા વર્ષની સવારે ભૌમિક અને ભૈરવીને મેં પરાણે હડબડાવીને જગાડ્યાં...’ અલકા સામે જોઈને એણે ઉમેર્યું. ‘આકાશ અને આકાંક્ષાને ઉઠાડવામાં અલકાભાભીને પણ તકલીફ પડી હશે...’